Na podlagi prvega odstavka 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08-ZTFI-A, 69/08-ZZavar-E in 40/12-ZUJF, 158/20-ZIntPK-C in 203/20-ZIUPOPDVE, v nadaljevanju ZJU) Ministrstvo za javno upravo, Tržaška cesta 21, Ljubljana, objavlja

**Javni natečaj za položaj načelnika**

**Upravne enote Sevnica**

**I.**

Kandidat, ki se bo prijavil na navedeni javni natečaj, mora izpolnjevati naslednje pogoje:

* da je državljan Republike Slovenije
* da ima najmanj visokošolsko univerzitetno izobraževanje (prejšnjo) /visokošolsko univerzitetno izobrazbo (prejšnja) ali najmanj specialistično izobraževanje po visokošolski strokovni izobrazbi (prejšnja) /specializacija po visokošolski strokovni izobrazbi (prejšnja) ali magistrsko izobraževanje (druga bolonjska stopnja) /magistrska izobrazba (druga bolonjska stopnja) ali magistrsko izobraževanje po visokošolski strokovni izobrazbi (prejšnje) /magisterij po visokošolski strokovni izobrazbi (prejšnja)
* znanje uradnega jezika
* najmanj 6 let delovnih izkušenj
* da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev
* da zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti
* da opravi usposabljanje za imenovanje v naziv, ki ga mora opraviti v enem letu po imenovanju na položaj
* da si pridobi funkcionalna znanja upravnega vodenja in upravljanja kadrovskih virov, ki jih je treba pridobiti v petnajstih mesecih po imenovanju na položaj.

Okvirna vsebina dela:

* vodenje upravne enote
* načrtovanje, organiziranje, nadzorovanje dela v organu in usklajevanje dela med notranjimi organizacijskimi enotami
* odločanje o zadevah z delovnega področja organa in opravljanje najzahtevnejših strokovnih nalog v organu
* odločanje o pravicah in obveznostih iz delovnega razmerja javnih uslužbencev
* vodenje in sodelovanje v najzahtevnejših projektnih skupinah
* oblikovanje sistemskih rešitev in najzahtevnejših gradiv z delovnega področja upravne enote
* odločanje v najzahtevnejših upravnih postopkih na prvi stopnji
* opravljanje drugih najzahtevnejših nalog.

**II.**

Prijava kandidata mora vsebovati:

1. V celoti izpolnjen Europass življenjepis (dostopen na spletni strani <http://europass.cedefop.europa.eu/sl/documents/curriculum-vitae>), iz katerega naj bodo zlasti razvidne delovne ter morebitne vodstvene izkušnje.

2. Izjavo, da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev.

3. Izjavo, da zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

4. Izjavo, da za namen tega postopka dovoljuje Ministrstvu za javno upravo pridobitev podatkov o izpolnjevanju zgoraj navedenih pogojev iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

5. Izjavo, da soglaša s tem, da bo opravil usposabljanje in se bo zanj izvedlo varnostno preverjanje za dostop do tajnih podatkov stopnje »ZAUPNO« v skladu z Zakonom o tajnih podatkih (Uradni list RS, št. [50/06](http://www.uradni-list.si/1/objava.jsp?urlid=200650&stevilka=2128)-UPB2 in nasl.), če dovoljenja za dostop do tajnih podatkov stopnje »ZAUPNO« nima.

6. Kandidat mora prijavi predložiti tudi vizijo prednostnih nalog in razvoja Upravne enote Sevnica v petletnem obdobju, z vsemi potrebnimi sestavinami, določenimi s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi, št. 0130-1/2021/11 z dne 15. 2. 2021 (v nadaljnjem besedilu: Standardi), ki jih je določil Uradniški svet, objavljenimi na spletni stani Uradniškega sveta – <http://www.uradniskisvet.si> (več o tem v Standardih na str. 4 in 5).

Vizija mora biti napisana na najmanj dveh in največ petih straneh formata »A4«. Iz vizije mora biti razvidno, da je plod lastnega razmišljanja kandidata. Vizija mora biti sestavljena iz naslednjih delov:

- poslanstvo organa: kratka predstavitev vloge, položaja in poslanstva organa;

- vsebinska opredelitev vizije: iz opisane vizije mora biti razvidno, kako bi kandidat prispeval k razvoju organa in področja v mandatnem obdobju, zlasti z opredelitvijo prednostnih ciljev dela, aktivnosti za njihovo doseganje in merljivih kazalnikov realizacije le teh;

- okvirna opredelitev časa, potrebnega za uresničitev predlagane vizije z utemeljitvijo razlogov za posamezno zastavljeno časovno razdobje, torej z opredelitvijo korakov, potrebnih sprememb v opredeljenem časovnem razdobju, ki bi organizacijo približalo zastavljeni viziji ter finančne, kadrovske in druge posledice predlaganih sprememb oziroma potrebnih virov za uresničitev vizije, od začetka uvajanja novosti pa do vzpostavitve želenega stanja v skladu s predlagano vizijo.

- morebitne zakonske spremembe, ki bi bile potrebne za uresničitev vizije.

7. Izjavo, da soglaša s psihološkim testiranjem vodstvenega potenciala (več o tem v Standardih na str. 7 in 8).

**III.**

Po 13. točki 6. člena ZJU se kot delovne izkušnje šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Izbrani kandidat bo delovne izkušnje dokazoval z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo z magisterijem znanosti ali doktoratom znanosti, ter eno leto v primeru, ko ima kandidat opravljen pravniški državni izpit oziroma pravosodni izpit.

**IV.**

Posebna natečajna komisija, ki jo imenuje Uradniški svet, ugotovi, kateri kandidati izpolnjujejo pogoje za položaj in kateri kandidati so glede na svojo strokovno usposobljenost primerni za ta položaj. Strokovno usposobljenost kandidatov bo posebna natečajna komisija preverjala v skladu s Standardi, objavljenimi na spletni stani Uradniškega sveta <http://www.uradniskisvet.si>.

Posebna natečajna komisija bo kandidatom, ki izpolnjujejo pogoje in so glede na svojo strokovno usposobljenost primerni za položaj, ter kandidatom, ki se ne uvrstijo na seznam strokovno usposobljenih kandidatov izdala poseben sklep.

**V.**

Izbrani kandidat bo imenovan na položaj za dobo petih let z možnostjo ponovnega imenovanja.

S kandidatom, izbranim na javnem natečaju, ki pred tem ni imel statusa uradnika pri istem delodajalcu, se sklene pogodba o zaposlitvi za določen čas za obdobje petih let in se ne imenuje v naziv. Izbrani kandidat, ki že ima status uradnika pri istem delodajalcu, bo imenovan v naziv podsekretar. Naloge na položaju bo imenovani kandidat opravljal na sedežu Upravne enote Sevnica na naslovu Glavni trg 19/a, Sevnica.

Najkasneje v petnajstih mesecih od imenovanja na položaj mora izbrani kandidat pridobiti funkcionalna znanja upravnega vodenja in upravljanja kadrovskih virov ter v roku enega leta od sklenitve pogodbe o zaposlitvi opraviti obvezno usposabljanje za imenovanje v naziv.

Izbrani kandidat bo moral pred imenovanjem na položaj uspešno opraviti usposabljanje in varnostno preverjanje za dostop do tajnih podatkov stopnje »ZAUPNO« ter pridobiti dovoljenje v skladu z Zakonom o tajnih podatkih (Uradni list RS, št. [50/06](http://www.uradni-list.si/1/objava.jsp?urlid=200650&stevilka=2128) – UPB2 in nasl.).

**VI.**

Pisno prijavo z izjavami je potrebno poslati v zaprti ovojnici **z označbo: "za javni natečaj" in navedbo delovnega mesta** na naslov: Uradniški svet, Tržaška 21, Ljubljana, in sicer **v roku 10 dni od dne objave** na spletni strani ministrstva, pristojnega za upravo, to je Ministrstvo za javno upravo (spletno mesto državne uprave: [www.gov.si/zbirke/delovna-mesta](http://www.gov.si/zbirke/delovna-mesta), www.gov.si/zbirke/delovna-telesa/uradniski-svet/).

Za pisno obliko prijave se šteje tudi elektronska oblika, poslana na elektronski naslov: [gp.mju@gov.si](mailto:gp.mju@gov.si)**,** pri čemer veljavnost prijave ni pogojena z veljavnim elektronskim podpisom.

Vloga, poslana po elektronski pošti, šteje za pravočasno, če jo do izteka roka prejme informacijski sistem organa. Če je vloga poslana po pošti (npr. priporočeno), tako da je možno izkazati dan odpreme, šteje dan oddaje na pošto za dan, ko je organ prejel vlogo, ne glede na to, ali je dan izteka roka sobota, nedelja, praznik ali drug z zakonom določen prost dan.

Za morebitne dodatne informacije v zvezi s postopkom javnega natečaja se lahko kandidati obrnejo na Ministrstvo za javno upravo, mag. Tea Juratovec tel. št. 01 478-83-45 in ga. Renata Pečaver, tel. št. 01 478-16-71.

Izbranemu kandidatu bo po uspešno izvedenem preverjanju izdana odločba o imenovanju na položaj, neizbrani kandidati pa bodo prejeli obvestilo o neizbiri.

V besedilu natečaja izrazi, zapisani v moški slovnični obliki, so uporabljeni kot nevtralni za ženske in moške.